РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/126-22

29. септембар 2022. године

Б е о г р а д

ЗАПИСНИК

СА ШЕСТЕ СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 29. СЕПТЕМБРА 2022. ГОДИНЕ

Седница је почела у 12,00 часова.

Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: Угљеша Мрдић, Верољуб Матић, Александар Марковић, Александар Мирковић, Ђорђе Комленски, Ана Миљанић, Дуња Симоновић Братић, Јанко Веселиновић, Војислав Михаиловић и Драгана Ракић.

Седници су присуствовали заменици чланова Одбора: Маја Мачужић Пузић, заменик Сандре Божић, Стефан Јовановић, заменик Мирослава Алексића, Срђан Миливојевић, заменик Драгане Ракић и Војислав Вујић, заменик Животе Старчевића.

Седници нису присуствовали чланови Одбора: Сандра Божић, Виолета Филип, Живота Старчевић, Сања Марић, Мирослав Алексић и Бошко Обрадовић.

Седници је присуствовао и народни посланик који није члан Одбора, Радомир Лазовић.

На предлог председника, Одбор је једногласно, утврдио следећи:

ДНЕВНИ РЕД:

1. Разматрање питања распореда седења народних посланика у Великој сали Дома Народне скупштине и информисање о дописима који су достављени Одбору (21 број: 404-1892/22-1, 21 број: 404-1892/22-2, 21 број: 404-1892/22-3).

**Прва тачка дневног реда:** Разматрање питања распореда седења народних посланика у Великој сали Дома Народне скупштине и информисање о дописима који су достављени Одбору

Председник је подсетио чланове Одбора да је на претходној седници донет Закључак којим је констатовано да у сегменту 2. Велике сале за одржавање седница у Дому Народне скупштине, постоји неслагање у вези са распоредом седења народних посланика, чланова Посланичких група: ''НАДА - Нови ДСС – ПОКС'', ‘'МОРАМО - ЗАЈЕДНО'', ''Зелено Леви Клуб, Не давимо Београд, Морамо'' и ''ЕВРОПСКИ РЕГИОНИ - Војводина, Санџак, Прешевска долина''. У својству председника Одбора, а на основу донетог Закључка, упутио је допис председницима наведених посланичких група, ради достављања предлога решења распореда седења. Повратни одговори достављени су члановима Одбора.

У дискусији су учествовали: Миленко Јованов, Војислав Михаиловић и Радомир Лазовић.

Војислав Михаиловић је образложио предлог да би критеријум бројности посланика посланичке групе требало да буде једини релевантан за решење наведеног питања и да преимућство у бирању места у првим редовима наведеног сегмента из тог разлога и припада Колацији Нада. Уколико би се заузео неки други став, сматра да не би било коректно да се издваја само сегмент 2. Велике сале, већ би у том случају, по његовом мишењу, требало преиспитати који је принцип био примењиван у садашњем распореду седења народних посланика у Сали. Напоменуо је да у случају да постоји постоји договор између посланичких група у појединим сегментима око распореда седења да исти треба поштовати, али да је неопходно да Одбор заузме принципијелни критеријум у сегментима у којима договор не постоји и који ће бити обавезујући, јер би у супротном, Коалициа Нада поставила питање преиспитивање распореда у целој сали.

Председник Одбора је посебно истакао да Одбор у овом сазиву није формално-правно донео одлуку о распореду седења народних посланика како се то наводи у једном од дописа који су достављени; да постојећи распоред седења представља договор са конститутивне седнице Народне скупштине; да у овом тренутку не би било сврсисходно постављати питање целокупног распореда седења у Великој сали осим у сегменту 2; да је циљ данашње седнице био да посланичке групе предложе конкретно решење ради постизања договора кога међутим очигледно нема; да је из претходних сазива, када се излазило за говорницу, остао обичај да шефови посланичких група седе у првим редовима како би били ближи говорници; да говорнице сада нема и да посланици говоре с места, и да је по његовом мишљењу, из тог разлога, непотребно инсистирање на седењу у првом реду сегметна. Изнео је став да је неопходно да се ово питање реши с обзиром на почетак редовног јесењег заседања Народне скупштине које ускоро почиње.

Радомир Лазовић је изнео став да је постојеће решење које је предложено за конститутивну седницу за посланичку групу чији је председник, прихватљиво; да је неопходно да се постигне неки договор и да ће по овом питању њихова посланичка група бити конструктивна у случају другачијих предлога; да је интерни договор са њиховим коалиционим партнером да уколико дође до неких разлика да ће њима препустити доњи део редова у сегменту 2. и да проблема нема.

Председник Одбора је закључио да посланичке групе из сегметна 2. Велике сале, ни после дописа који су им упућени нису постигле договор око распореда седења и с тим у вези обавестио присутне да ће упутити предлог одлуке о распореду седења за наредну седницу Одбора; да би по његовом мишљењу било сврсисходно да Одбор донесе одлуку која ће се односити на следећи сазив тако што би распоред седења осликавао или изборни резултат изборне листе или неки други објективни критеријум. Напоменуо је да се одбори Народне скупштине образују после конститутивне седнице, па би се доношењем одлуке која би се односила на распоред седења за будуће време, по његовом мишљењу избегле овакве расправе, с тим да ако договора са председницима посланичких група о томе не буде било, свакако да неће инсистирати на њеном доношењу.

\*\*\*

Седница је завршена у 12,20 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић Миленко Јованов